...— Хәҙер нисек була һуң?.. — Бығаса бер өн дә сығармаған, тик Ғәзиздең ихтыярына буйһонған Наргизә шулай тип һорағанда, эңер төшкәйне инде. Муйынындағы алтын сылбыры төҫөндәге сәстәре аҡ мендәр өҫтөнә һибелгән. Алиһә... Ғәзиздең баянан бирле ике күҙе стенаға терәтеп ҡуйылған ҡушкөбәктә. “Атылһын да ҡуйһынмы икән? Бынан һуң нисек йәшәп булһын, ти? Бынан да ҙур бәхет уға бүтән бер ваҡытта ла тәтемәйәсәк. Ә унан башҡа нисек йәшәр? Мәғәнәһе булырмы был тормоштоң?”